Dr. Gellérd Judit és dr. George M. Williams méltatása
„Hálát adunk Istennek mindenkor mindnyájatokért, amikor megemlékezünk rólatok imádságainkban, mert szüntelenül emlegetjük a mi Istenünk és Atyánk színe előtt hitből eredő munkátokat, szeretetből jövő fáradozásotokat és a mi Urunk Jézus Krisztusba vetett reménységetek állhatatosságát.” (1Thessz 1,2–3)
Nagy megtiszteltetés számomra, hogy egyházunk legrangosabb díjának harmadik alkalommal történő átadásán én mondhatok beszédet barátaink dr. Gellérd Judit – a mi Zizink – és dr. George Williams – a mi George-unk – méltatásakor. Csak a jéghegy csúcsa az, amit itt felvillanthatok ennek a két egymást gondviselésszerűen kiegészítő személyiségnek a szolgálatáról, amely oly nagy mértékben meghatározta az elmúlt négy évtizedben egyházunk életét, a nemzetközi unitarizmus és szabadelvű vallások ügyét. A megannyi megvalósításon mindig átragyog a hit, az Isten derűjéből táplálkozó optimizmus, a másokat is átlelkesíteni képes legyőzhetetlen lelkesedés, a szent ügyeknek önmagukat is elajándékozni tudó végtelen szeretet és az örökös hídépítés távoli partok között, távoli emberek, egyházközségek, kultúrák között! Mi ez, ha nem Isten gondviselése által létrejött egymásra találása két hídépítő, küldetéssel megáldott embernek?
Köztudott, hogy a Nílus áradása meghatározó volt az egyiptomi civilizáció fejlődése szempontjából. Jól kiszámítható, gazdag áradásai termékeny talajt hoztak, ami évezredeken keresztül biztosította a kultúra ezen bölcsőjének a fejlődését. Azt már kevesebben tudják, hogy maga a folyam két másik folyó egyesüléséből születik. A Fehér-Nílus a Viktória-tóból ered, nevét vize színéről kapja, s viszonylag egységes vízhozamot biztosít egész esztendőben. Társa, a Kék-Nílus Etiópiából ered, s különösen az esős évszakban üledékben igen gazdaggá válik. A két folyó Kartúm városánál találkozik, s válik civilizációt teremtő folyammá. Mindkettő elengedhetetlenül fontos körülménye annak, hogy Egyiptom azzá a hatalmas birodalommá váljon, amivé lett. A Fehér-Nílus nélkül nem lenne elég vízhozam, a Kék nélkül pedig nem lenne kellő üledék, ami a lankás részen lerakódhat. Csak együtt, a kettő gondviselésszerű találkozása révén jöhet létre a kedvező körülmény. A mai napon két ilyen életfolyam találkozását és az abból származó igencsak eredményes, gazdag gyümölcsöt termő megvalósításait ünnepeljük és köszönjük elsősorban Istennek és nekik. 
A két életút igencsak más tájakról ered, más terepen, más akadályokkal megküzdve terjed. Gellérd Judit, vagy ahogy mi ismerjük, Zizi, Erdély hűvös, hegyekkel küzdő, gyakran búvópatakká váló, máskor fenségesen hömpölygő folyóihoz hasonló életutat járt be, medret ásva magának országokon és kontinenseken keresztül. Életének első éveiben a Nyikó ringatta bölcsőjét, ahol lelkét átitatta fájdalmasan megható, majd tragédiába torkolló édesapja, Gellérd Imre unitárius tudós-lelkész, teológus szellemisége, akinek tudományos munkássága és mártíriuma előtt is tisztelgünk ez ünnepi alkalommal. Tőle tanulta talán hitét, egyháza és szülőföldje szeretetét, népe szolgálatának küldetését. Tanulmányait Marosvásárhelyen folytatta. Az itteni Zene- és Képzőművészeti Iskolában érettségizett hegedű szakon, majd tanulmányait a marosvásárhelyi Orvostudományi Egyetemen folytatta, ahol 1973-ban szerzett summa cum laude orvosi diplomát. A Maros partjáról az Olt mellé, Csíkszeredába költözött, ahol üzemi orvosként tevékenykedett. A Ceaușescu-rendszer fokozódó elnyomása elől Budapestre, a Duna mellett telepedett le, ahol folytatta orvosi pályáját és képesítését, de zenei hivatását sem adta fel, hiszen húsz évig a budavári Mátyás-templom kórusának aktív tagja volt. De nem felejtette sem a Nyikó, sem a Maros, sem az Olt sóhajtását. A kórus vatikáni szereplése alkalmával a lerombolásra ítélt erdélyi falvak és templomok védelmét kérte II. János Pál pápától. 1988-ban házasságot kötött George M. Williams kaliforniai vallástörténésszel, és az Egyesült Államokba költözött.
Álljunk itt meg, ez évszámnál, s kísérjük végig társának hasonlóan gazdag és kanyargó életfolyamát e pontig! George M. Williams a South Fork Holston River melletti Bristol-ban, Virginia államban született. Doktori fokozatot az Iowa folyó mentén fekvő Iowa Egyetemen szerzett. Egy évig a bostoni Newton College of the Sacred Heart oktatója volt, majd 1972 őszén a California State University, Chico éppen megalakult Vallástudományi Tanszékéhez csatlakozott; pályája java részét itt töltötte, és innen vonult vissza professor emeritusként. De figyelmét más folyók, más hullámai kötötték le. Kutatási területe elsősorban a Gangesz által meghatározott hindu kultúra, s főleg annak megújulására tett kísérletek voltak. Másik fő kutatási területe Japán volt, ahol a liberális buddhista és sintó közösségeket kutatta. Mondjuk így, a Tsubaki Nagyszentély melletti Arany Sárkány Vízesésében történő misogi szertartás átitatta lelkét. A szabad vallásosság ügyét elsősorban a Vallásszabadság Nemzetközi Szövetségében (IARF) képviselte, amelynek kongresszusain évtizedeken át tartott előadásokat; a szövetség amerikai tagozata 1989-ben Distinguished Service Awarddal tüntette ki a vallásközötti együttműködésért végzett munkáját. 1989 és 1991 között a liberális vallás kutatására létrehozott Collegium elnöke volt, majd 2023-ban a szervezet kolozsvári kongresszusa elnökévé választotta.
A két életfolyam találkozása szintén az IARF-nek köszönhető. A szervezet egyik amerikai kongresszusán az erdélyi identitást, a megpróbált unitárius hitet és legyőzhetetlen vitalitást, no meg az elbűvölő hegedűjátékot hozó folyam útja találkozott az amerikai tudós világ felé nyitott, befogadó, szabadelvű vallások szolgálatába állított életfolyammal, amelyben a Gangesz és Japán folyók medre mellett a Nyikó, a Maros és Duna hozadéka is otthonra tudott találni, hogy termővé tegye mindkettőjük életének talaját és bőséges áldást hozzon mind Kelet, mind Erdély számára. Ebből a szinte átfoghatatlanul bő termésből mutassunk fel egy néhányat! 
Egyházunk szolgálatában kifejtett munkájuk egyszerre jelentett személyes elköteleződést, tudományos támogatást, anyagi segítséget, oktatást, technikai fejlesztést és nemzetközi egyházépítést. Kezdjük mindjárt a testvéregyházi program kiteljesítésével! 
A Chico-i otthonukban működő Center for Free Religion nevű egyesületet kulcsfontosságú segélyszervezetté formálták, amely a kezdeti keretet biztosította a magyar unitárius közösségek szolgálatához. A testvéregyházi kezdeményezés történeti gyökerei a Trianon utáni unitárius–amerikai kapcsolatokig nyúlnak vissza, ők azonban a rendszerváltás után új alapokra helyezték és széles körben kibontakoztatták ezt az együttműködést. Zizi Észak Amerika-szerte több mint száz unitárius gyülekezetben prédikált és muzsikált, lelkesített, bátorított, mesélt, elbűvölt. Erdélyről és az erdélyi unitarizmusról szóló beszédei nevelő és lelkesítő hatása kulcsjelentőségű volt a testvérgyülekezeti mozgalom kiépítésében. 1993-ban az ő kezdeményezésére jött létre az Unitarian Universalist Partner Church Council (amelynek tiszteletbeli elnöke lett), életre hívva az amerikai–erdélyi testvérgyülekezeti programot. Ez a mozgalom több mint 200 erdélyi és magyarországi egyházközséget kötött össze amerikai partnerekkel. Az évek során több millió dolláros támogatást, valamint jelentős tárgyi és gazdasági segítséget juttatott el a régióba: templomok és ifjúsági központok épültek, falvak és iskolák kaphattak támogatást. Ezek a kapcsolatok nem csupán pénzügyi támogatást jelentettek, hanem személyes találkozásokat, kölcsönös látogatásokat, kulturális és egyházi programokat, valamint hosszútávú barátságokat is. Ez a mozgalom mindkét irányban máig érezhető felbecsülhetetlen hitéleti gyümölcsöket termett, amelyet meggyőződésem, hogy a megváltozott körülmények között is folytatni kell. Ennek a munkának elismeréseként 1999-ben ő vehette át a Testvérgyülekezeti Tanács első „Élni a küldetést” díját.
Az 1990-es évek elején, közvetlenül a kommunista rendszer bukása utáni időszakban, amikor még rendkívül kevés számítógép állt az erdélyi intézmények rendelkezésére, George és Zizi az elsők között hoztak számítógépeket a kolozsvári unitárius teológiai hallgatók számára. Megtanították a hallgatókat a számítógép használatára és a szövegszerkesztés alapjaira. 1994-ben a testvéregyházi munka elismeréseként, illetve a világvallások közötti párbeszéd munkálásáért, a Berkeley-i Starr King School for Ministry, Zizinek és George-nak díszdoktori címet ítélt oda. Ennek átvételekor, kezdeményezésükre hozták létre az erdélyi lelkészek amerikai ösztöndíjprogramját, valamint a chicagói Meadville-Lombard Teológiai Intézetben a Gellérd Imre Alapot (Gellérd Imre Scholarship Fund). Ennek köszönhetően erdélyi unitárius lelkészek hosszabb időt tölthettek amerikai teológiai intézményekben, ahol tanulmányaik és tapasztalataik révén új tudást hozhattak haza Erdélybe. 

Az oktatás és a tudományos utánpótlás támogatása fontos része volt munkájuknak. Kutatási ösztöndíjjal támogatták Gellérd Imre kéziratos örökségének feldolgozását, és kapcsolatot teremtettek az erdélyi unitárius kutatók, a magyarországi tudományos műhelyek és az észak-amerikai tudományos közösség között. A ’90-es évek derekán Szegeden egymás után két évben is, Balázs Mihály professzor bevonásával, több neves előadó szereplésével nyári egyetemet szerveztek erdélyi és magyarországi diákok, kutatók számára az európai antitrinitárius mozgalom jobb megismerése érdekében. Rendszeres támogatást biztosítottak a kolozsvári Protestáns Teológiai Intézet Unitárius Karának és a felekezeti iskoláknak.

Helyszűke miatt csak megemlítem  máig meghatározó közreműködésüket a kolozsvári Román Akadémiai Könyvtárban őrzött unitárius kéziratos örökség hozzáférhetővé tételében, a Kénosi-Uzoni-Kozma Unitario-Ecclesiastica Historia Transylvanica alapvető unitárius egyháztörténelmi munka két kötetének közel hatvan év utáni hazahozatalát Amerikából, az erdélyi unitárius örökség digitális megőrzésének korai kezdeményezését, a Heltai Nyomda felállításához szükséges anyagi alapok előteremtését, és a sokszor saját adakozásukból  megvalósuló projekteket. 
 
Kiemelkedő mindkettőjük tudományos, irodalmi tevékenysége is. Zizi tizenkét könyvet adott ki, ezek között édesapja, dr. Gellérd Imre monumentális teológiai életművét, melyet angolra is lefordított. Jó tollú memoár író, akinek köszönhetően édesapja és egyházunk életének számos történése irodalmi formában került megörökítésre. 2002-ben a Boston University-n szerzett teológiai magiszteri fokozatot (summa cum laude minősítéssel). Ottani tanára, a Nobel-békedíjas Elie Wiesel biztatására írta meg A kudarc áldásai című önéletrajzi regényét, amelynek egy részét kiegészítve nemrég megjelentette a Lelkek húrjain című kötetet.
Nagy beteljesülése volt életének, hogy 2002-ben a Magyar Unitárius Egyház Zsinata Kövenden lelkészévé szentelte és vállára vehette mártír édesapja magasra tartott hivatását.
Nemrég Magyarország Kormánya Magyar Arany Érdemkereszttel tüntette ki a Magyar Unitárius Egyház és a Kárpát-medencei magyar közösség szolgálatában végzett több évtizedes, önzetlen munkája elismeréseként.
Igazán csodálatra méltó ahogy mindketten teljesen azonosulni tudtak és egymást segítve részt tudtak venni egymás küldetésében: George Zizi Erdély szenvedélyes szolgálatában, Zizi George-nak a keleti vallások elkötelezett kutatásában, mindennemű tudományos munkájában.
Miközben George a Zizi szenvedélyességével szolgálta az erdélyi unitarizmus ügyét, ugyanazzal az elkötelezettséggel szolgálta a szabadelvű vallások kutatását hatalmas bibliográfiát kitevő, a leghíresebb egyetemi központokban megjelenő tudományos könyveivel. Szerteágazó munkássága elismeréseként, 1996-ban a kolozsvári Protestáns Teológiai Intézettől tiszteletbeli doktori címet kapott. Nyugalomba vonulása után megjelentette a Hindu mitológia kézikönyve című művét és egy sintó monográfiát. Kétszer tanított Zizivel közösen a Semester at Sea programban, majd Hawaiira költöztek. Itt George 2006 óta a kulturális és vallási örökségvédelemmel foglalkozó Koa Ike alapítvány elnöki tisztségét tölti be. Az ottani közösség hānai-ként, befogadott családtagként és kupuna-ként, vénként tekint rá. 2019-ben két nagy művet adott ki a Cosmic Sage: Imaoka Shin’ichirō, Prophet of Free Religion című életrajzot (Imaokát személyesen ismerte és együtt dolgozott vele), valamint a Kanenuiakea: Indigenous Hawaiian Faith and Practice című kötetet, amelyet Glen Kila kumuval közösen jegyez.
Lehet-e a küldetés és Balázs Ferenc-emlékévben ennél felemelőbb példa és buzdítás küldetésvállalásra, mint a ti egyesült életfolyamotok ennyi termést hozó kiáradása? Egyházunk nevében és a megszűnésre ítélt Testvéregyházi Tanács helyett, immáron egyfajta adósságtörlesztésként is köszönjük nektek ezt a megköszönhetetlen szolgálatot, a nekünk is elajándékozott életeteket és legőszintébb barátságotokat!
Alsóboldogfalva, 2026. október 9. 

